**OBEC DEDINA MLÁDEŽE**

**VŠEOBECNE ZÁVÄZNÉ NARIADENIE**

**OBCE DEDINA MLÁDEŽE**

**č.2/2015**

**o trhovom poriadku na trhových miestach v katastrálnom území obce Dedina Mládeže**

Obecné zastupiteľstvo obce Dedina Mládeže na základe ustanovenia § 6 ods. 1 a § 11 ods. 4 písm. g) zákona č. 369/1990 Zb. o obecnom zriadení v znení neskorších predpisov, § 5 ods. 1 zákona č. 178/1998 Z .z. o podmienkach predaja výrobkov a poskytovania služieb na trhových miestach v znení neskorších predpisov a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov sa uznieslo na tomto všeobecne záväznom nariadení:

**§1**

**Úvodné ustanovenia**

1. Obec Dedina Mládeže vydáva trhový poriadok pre trhové miesta:

- Námestie 4. Apríla,

- veľká sála a/alebo vestibul budovy kultúrneho domu so súp.č.6 na Námestí 4.apríla,

- verejné priestranstvo – futbalové ihrisko v obci Dedina Mládeže,

- časť budovy pre šport a rekreačné účely so súp.č.231,

- časť budovy skladu hasičského výzbroja so súp. č.219.

1. Trhový poriadok uvedený v odseku 1 je prílohou tohto všeobecne záväzného nariadenia a tvorí jeho neoddeliteľnú súčasť.
2. Správca trhoviska je povinný príslušný trhový poriadok zverejniť na viditeľnom mieste, zabezpečiť dodržiavanie trhového poriadku a ostatných podmienok pri predaji výrobkov a poskytovaní služieb.

**§2**

**Záverečné ustanovenia**

1.Návrh tohto VZN vyvesený na úradnej tabuli a zverejnený na webovom sídle obce [www.obecdedinamladeze.sk](http://www.obecdedinamladeze.sk) : 23. marca 2015 do 5. júna 2015.

2.Toto VZN schválilo Obecné zastupiteľstvo v Dedine Mládeže dňa 5. júna 2015, Uznesením

č. 22/2015 bod B/2.

3.VZN bolo vyhlásené vyvesením na úradnej tabuli a zverejnením na webovom sídle obce [www.obecdedinamladez.sk](http://www.obecdedinamladez.sk) dňom 8. júna 2015.

4.Zmeny a doplnky tohto VZN schvaľuje Obecné zastupiteľstvo v Dedine Mládeže.

5.Toto VZN nadobúda účinnosť 15 dňom od vyvesenia na úradnej tabuli obce Dedina Mládeže.

...............................................

 **Obec Dedina Mládeže**

 **Mgr. Ing. Gabriela Gönczölová**

 starostka obce

**Príloha č. 1**

k Všeobecne záväznému nariadeniu obce Dedina Mládeže č.2/2015 o trhovom poriadku na trhových miestach v katastrálnom území obce Dedina Mládeže.

**T R H O V Ý P O R I A D O K**

**trhových miest zriadených v obci Dedina Mládeže**

Obecné zastupiteľstvo v Dedine Mládeže v zmysle § 11 ods. 4 písm g) zákona č. 369/1990 Zb. o obecnom zriadení v znení neskorších predpisov, podľa § 3 ods. 5 zákona č. 178/1998 Z. z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov, schvaľuje Trhový poriadok trhových miest zriadených v obci Dedina Mládeže“.

# Čl. 1

**Úvodné ustanovenie**

Trhový poriadok trhových miest zriadených v obci Dedina Mládeže bližšie upravuje základné podmienky predaja výrobkov a poskytovania služieb na trhových miestach, práva a povinnosti správcu trhových miest, druhy predávaných výrobkov a poskytovaných služieb ako aj práva a povinnosti fyzických a právnických osôb, ktoré predávajú výrobky a poskytujú služby na trhových miestach.

**Čl. 2**

**Určenie trhových miest zriadených obcou Dedina Mládeže**

1. Trhové miesto na Námestí 4. Apríla je určený najmä na príležitostný predaj sezónneho tovaru a spotrebných výrobkov – najmä textilných výrobkov, odevov, obuvi, domácich potrieb a iného drobného tovaru, ďalej na ambulantný predaj.
2. Trhové miesto na futbalovom ihrisku, časť budovy pre šport a rekreačné účely so súp.č.231 sú určené najmä na príležitostný predaj počas kultúrno-spoločenských akcií.
3. Nebytový priestor vestibulu Kultúrneho domu a veľká sála kultúrneho domu so súp.č.6, je určený najmä na ambulantný predaj – na výpredajové akcie textilných výrobkov, odevov, športových a iných spotrebných výrobkov a domácich potrieb.
4. Časť budovy skladu hasičského výzbroja so súp. č.219 slúži najmä na predaj sezónneho tovaru.

 **Čl. 3**

**Správa trhových miest a povinnosti správcu trhových miest**

1. Správu trhových miest vykonáva priamo obec Dedina Mládeže, Námestie 4. Apríla č.7/8, 946 03 Dedina Mládeže. Poverená osoba správcom trhových miest na vyberanie nájomného za prenájom trhových miest a osoby oprávnené na kontrolu dodržiavania trhového poriadku (poverené správcom trhoviska) sa pri plnení povinností správcu preukazujú služobným preukazom alebo písomným poverením starostu.
2. Správca trhových miest v obci Dedina Mládeže je povinný zverejniť Trhový poriadok na viditeľnom mieste a zabezpečiť dodržiavanie Trhového poriadku a ostatných podmienok pri predaji výrobkov.
3. Správca trhových miest kontroluje u predávajúceho:
* oprávnenie na podnikanie v danej oblasti podľa osobitných predpisov a povolenie na predaj výrobkov a poskytovanie služieb na trhových miestach,
* doklad o nadobudnutí tovaru,
* primeranosť predaja vlastných použitých textilných, odevných, športových a iných spotrebných výrobkov fyzickými osobami medzi sebou na príležitostných trhoch,
* primeranosť množstva týchto predávaných výrobkov posúdi správca trhoviska individuálne s prihliadnutím na charakter a stav predávaných výrobkov,
* používanie elektronickej registračnej pokladnice podľa osobitných predpisov,
* udržiavanie poriadku, hygieny a čistoty počas predaja výrobkov a poskytovania služieb na trhových miestach a po ich skončení,
* dodržiavanie trhového poriadku,
* kontroluje platné veterinárne osvedčenie o nákazovej situácii o chove, vydané veterinárnym lekárom, ktoré je potrebné mať pri predaji domácich vajec,
* pri predaji medu – ktorý musí byť plnený do zdravotne nezávadných obalov a med musí byť zmyslovo bezchybný predávajúci musí mať platné osvedčenie o odbornej a zdravotnej spôsobilosti ako aj osvedčenie o schválení výroby a text zdravotnej bezpečnosti výroby od štátne veterinárneho lekára,
* kontroluje osvedčenie o odbornej spôsobilosti u predávajúceho pri predaji húb,
* správca trhových miest v  obci Dedina Mládeže je oprávnený vykázať z priestorov trhových miest predávajúceho, ktorý vedome porušuje trhový poriadok a/alebo nerešpektuje správcu, a dať podnet starostovi obce Dedina Mládeže, na správne konanie o uložení pokuty.

**Čl. 4**

**Podmienky predaja a poskytovania služieb**

1. Na trhových miestach je povolený predaj výrobkov a poskytovanie služieb v plnom rozsahu sortimentu vymedzenom v čl. 6 všeobecne záväzného nariadenia Obce Dedina Mládeže č. 1/2015, ktorým sa upravuje predaj výrobkov a poskytovanie služieb na trhových miestach na území obce Dedina Mládeže (ďalej len VZN č. 1/2015) a to:

1.1. Produkty rastlinného pôvodu:

1. ovocie a zelenina, musí vyhovovať hygienickým požiadavkám podľa platných predpisov predaja,
2. pekárske a cukrárske výrobky od oprávnených výrobcov, pri zabezpečení hygienických podmienok podľa platnej legislatívy,
3. iné originálne balené potravinárske výrobky od oprávnených výrobcov pri zabezpečení hygienických podmienok podľa platnej legislatívy,
4. predaj húb podľa § 5 zákona č. 178/1998 Z. z.
5. malé množstvá prvotných produktov rastlinného pôvodu.

Za malé množstvo prvotných produktov rastlinného pôvodu možno považovať množstvo, ktoré prvovýrobca priamo predáva konečnému spotrebiteľovi, ak ide ročne o:

- zrno obilnín, množstvo do 200 kg,

- zrno pohánky, ciroku, prosa a kultúrnych druhov láskavca, množstvo do 100 kg,

- suché strukoviny, množstvo do 100 kg,

- olejniny, množstvo do 100 kg,

- konzumné zemiaky, množstvo do 2000 kg,

- hlúbovú zeleninu, množstvo do 500 kg, a ak ide o kapustu, množstvo do 2 000 kg,

- plodovú zeleninu, množstvo do 200 kg,

- koreňovú zeleninu, množstvo do 50 kg,

- cibuľovú zeleninu, množstvo do 100 kg,

- strukovú zeleninu, množstvo do 50 kg,

- listovú zeleninu, množstvo do 20 kg,

- jadrové ovocie, množstvo do 1000 kg,

- kôstkové ovocie, množstvo do 500 kg,

- bobuľové ovocie, množstvo do 100 kg,

- škrupinové ovocie, množstvo do 100 kg,

- byliny, množstvo do 10 kg,

- pestované huby, množstvo do 20 kg, za predpokladu, že predávajúci má platné

 „Osvedčenie o znalosti húb“,

1. lesné plody, po predložení potvrdenia o súhlase k ich odberu od príslušného vlastníka, alebo správcu pozemku

1.2. Produkty živočíšneho pôvodu:

1. prvotné produkty živočíšneho pôvodu:
* včelie produkty od prvovýrobcov zaregistrovaných na regionálnej veterinárnej a potravinovej správe v Komárne „ ďalej len RVPS“. Malé množstvo včelieho medu je množstvo z vlastnej produkcie včelára priamo predané konečnému spotrebiteľovi, ktoré zodpovedá obvyklej spotrebe medu v domácnosti konečného spotrebiteľa. Med môže dodávať len včelár – prvovýrobca, ktorý je držiteľom včelstiev, vykonáva zber a balenie medu vo vlastných priestoroch,
* malé množstvá vajec od prvovýrobcov zaregistrovaných na RVPS v Komárne, najviac 60 ks netriedených jednému spotrebiteľovi/ 1 týždeň. Dátum minimálnej trvanlivosti vajec v malých množstvách je 28 dní od znášky a musia byť predané konečnému spotrebiteľovi do 21 dní od dátumu znášky. V mieste predaja musí byť informácia o tom, že ide o netriedené vajcia, identifikácia prvovýrobcu, informácia o dátume znášky, dátume minimálnej trvanlivosti a odporúčanie pre spotrebiteľa o spôsobe skladovania po nákupe v chlade,
* malé množstvá rýb od prvovýrobcov zaregistrovaných na RVPS v Komárne, pri jednotlivom priamom nákupe konečným spotrebiteľom v hodnote najviac 20 eur. Ryby môžu byť živé, zabité, vykrvené, vypitvané, bez hlavy a plutiev, chladené, alebo mrazené vopred nebalené, prvovýrobca nesmie malé množstvá rýb krájať, filetovať, vykosťovať, sťahovať z kože, rezať, spracúvať, baliť, musí zabezpečiť minimálne hygienické požiadavky na úpravu a manipuláciu, chladenie podľa nariadenia s ohľadom na ochranu pred kontamináciou. Predaj živých trhových konzumných rýb predajca pred začatím predaja ohlási na RVPS Komárno miesto predaja,
* malé množstvo mäsa z hydiny a z králikov od prvovýrobcov zaregistrovaných na RVPS v Komárne, mäso musí pochádzať zo zdravej hydiny a zdravých králikov z vlastného chovu, v ktorom musia byť hydina, alebo králiky zabité. Chovateľova ročná produkcia nesmie prekročiť 10 000 kusov hydiny a 2 500 kusov králikov. Hydinu a králikov môže prvovýrobca len zabiť a jatočne opracovať, očistiť, vychladiť, alebo zmraziť a vložiť do vhodného prepravného kontajnera, zabitú hydinu a králiky nemožno na farme deliť, porciovať, vykosťovať ani akokoľvek spracúvať, alebo baliť. Na etikete, alebo visačke pripevnene ku každému telu musia byť čitateľné údaje o pôvode mäsa (meno, priezvisko, adresa prvovýrobcu, obchodné meno a adresa prevádzkovateľa, ktorý je podnikateľom). V mieste predaja musí byť upozornenie pre kupujúcich o tom, že mäso nie je veterinárne prehliadnuté a je určené na spotrebu v domácnosti spotrebiteľa po tepelnej úprave,
1. mäso a mäsové výrobky zo schválených potravinárskych prevádzok, alebo registrovaných maloobchodných predajní pre produkty živočíšneho pôvodu, v zariadeniach schválených na tento účel príslušnými orgánmi verejného zdravotníctva,

1. mlieko a mliečne výrobky zo schválených potravinárskych prevádzok, alebo registrovaných maloobchodných predajní pre produkty živočíšneho pôvodu, v zariadeniach schválených na tento účel príslušnými orgánmi verejného zdravotníctva,
2. vajcia, triedené a označené, ktoré pochádzajú zo schválených potravinárskych prevádzok a pri ich predaji sú zabezpečené hygienické požiadavky podľa platných predpisov,
3. iné originálne balené potravinárske výrobky od oprávnených výrobcov pri zabezpečení hygienických podmienok podľa platnej legislatívy v zariadeniach schválených na tento účel príslušnými orgánmi verejného zdravotníctva,

1.3. Ostatný spotrebný tovar a výrobky:

1. spotrebné výrobky – knihy, denná a periodická tlač, drobné umelecké predmety a drobné remeselné výrobky – sezónne ozdobné a úžitkové predmety k veľkonočným a vianočným sviatkom, pamiatke zosnulých alebo iným príležitostiam,
2. sklo, porcelán, keramika.
3. Na predaj živých zvierat RVPS v Komárne vydá súhlasné stanovisko, ak budú splnené minimálne požiadavky týkajúce zdravia a dobrých životných podmienok zvierat:
4. Predávané zvieratá musia byť klinicky zdravé, čo musí byť potvrdené vo veterinárnom osvedčení, ktoré vydá súkromný veterinárny lekár v mieste pôvodu zvierat.
5. Psy a mačky staršie ako 3 mesiace musia byť vakcinované proti besnote v súlade s § 17, ods. 5 zákona č. 39/2007 Z. z. o veterinárnej starostlivosti v znení neskorších predpisov, záznam o tom musí byť uvedený v očkovacom preukaze.
6. Zriaďovateľ trhového miesta vedie najmenej počas jedného roka evidenciu o predajcoch živých zvierat, druhoch a počtoch predávaných zvierat.
7. Predajca je v zmysle § 37 zákona č. 39/2007 Z. z. o veterinárnej starostlivosti v znení neskorších predpisov povinný ohlásiť činnosť na miestne príslušnej RVPS.
8. Z pohľadu dobrých životných podmienok a ochrany zvierat je potrebné zabezpečiť dodržiavanie ustanovení § 22 (ochrana zvierat) zákona č. 39/2007 Z. z. v platnom znení, najmä:
* napájanie a kŕmenie zvierat podľa druhu a kategórie zvierat,
* vhodné ustajnenie zvierat podľa druhu a kategórie zvierat – ochrana proti nepriazni počasia, voľnosť pohybu,
* kontrolu zvierat, v prípade potreby ošetrenie zvierat,
* ďalšie požiadavky.
1. Na trhových miestach je zakázané predávať tieto výrobky:
* zbrane a strelivo,
* výbušniny a pyrotechnické výrobky,
* tlač a iné veci, ktoré ohrozujú mravnosť,
* tabak a tabakové výrobky a výrobky, ktoré sú určené na fajčenie a neobsahujú tabak,
* liehoviny, destiláty a spotrebiteľsky balené alkoholické nápoje; zákaz sa nevzťahuje na predaj liehovín a destilátov na príležitostných trhoch,
* jedy, omamné a psychotropné látky,
* lieky,
* automobily, motocykle, ich súčiastky a príslušenstvo,
* chránené živočíchy, exempláre živočíchov, nebezpečné živočíchy a invázne druhy živočíchov,
* živé zvieratá; zákaz sa nevzťahuje na predaj sladkovodných trhových rýb a na predaj domácej vodnej hydiny, domácej hrabavej hydiny, domácich králikov, psov, mačiek a drobných hlodavcov a na propagačné predajné podujatia organizované zväzmi a združeniami chovateľov zvierat na základe súhlasného stanoviska príslušného orgánu veterinárnej správy,
* chránené rastliny, exemplárne rastliny a invázne druhy rastlín,
* huby okrem čerstvých jedlých húb a spotrebiteľsky balených sušených húb, ktoré boli spracované v prevádzkarni, ktorá spĺňa požiadavky podľa osobitných predpisov,
* tovar nekvalitný, ohrozujúci zdravie spotrebiteľov a tovar u ktorého sa preukáže spôsob jeho nadobudnutia a doklad o jeho zdravotnej nezávadnosti.

4. Na trhových miestach je ďalej zakázané predávať:

* mlieko a mliečne výrobky, okrem prípadov, kedy ich predaj bude povolený rozhodnutím príslušného regionálneho úradu verejného zdravotníctva (mliečne automaty),
* kačacie a husacie vajcia,
* výrobky z vajec,
* mäso jatočného hovädzieho dobytka, ošípaných, teliat, kôz a kozliat, vrátane vnútorností a výrobkov z nich, mäso a výrobky z domácich zakáľačiek, mäso drobných zvierat a zveriny, masť,
* lahôdkarské výrobky,
* cukrárenské výrobky,
* tovar z prívesov a nákladných áut – s výnimkou zemiakov na zimné uskladnenie.
1. Na trhových miestach je ďalej zakázané:
* manipulovať s predajnými miestami bez súhlasu správcu trhového miesta,
* predávať tovar mimo predajného zariadenia (trhového miesta),
* prevádzkovať hazardné hry a zúčastňovať sa na týchto hrách.
1. Na trhových miestach sa môžu poskytovať tieto služby:
* pohostinské a reštauračné služby, rýchle občerstvenie a stravovanie,
* brúsenie nožov, nožníc a nástrojov,
* oprava dáždnikov,
* oprava a čistenie obuvi,
* výroba kľúčov.

# Čl. 5

**Osoby oprávnené predávať výrobky**

**a poskytovať služby na trhových miestach**

1. Predávať výrobky a poskytovať služby na trhových miestach v obci Dedina Mládeže možno len na

 základe povolenia na predaj výrobkov a poskytovanie služieb na trhovom mieste na území obce

 Dedina Mládeže vydané obcou Dedina Mládeže. Predávajúci na trhovom mieste je povinný pred

 každým predajom nahlásiť sa na Obecnom úrade v Dedine Mládeže a zaplatiť daň za užívanie

 verejného priestranstva podľa platného VZN obce a poplatok za vyhlásenie príležitostného trhu

 v miestnom rozhlase. Poplatok za denný predaj je uhradený na obecnom úrade v Dedine Mládeže

 v zmysle platného VZN obce o dani za užívanie verejného priestranstva. Povolenie sa vydáva na

 dobu určitú na základe žiadosti.

2.O zaplatení poplatku a/ alebo dane správca trhoviska vystaví doklad o zaplatení označený

 dátumom. Doklad o zaplatení je platca povinný ponechať si u seba za účelom kontroly.

1. Obec Dedina Mládeže vydá povolenie na predaj výrobkov a poskytovanie služieb na trhovom mieste na území obce Dedina Mládeže osobe, ktorá preukáže splnenie podmienok podľa § 10 zákona č. 178/1998 z. z. v platnom znení a predloží:
* doklad preukazujúci splnenie požiadaviek na predaj výrobkov a poskytovanie služieb podľa osobitných predpisov, ak ide o predaj výrobkov a poskytovanie služieb, na ktorý sa taký doklad vyžaduje,
* fotokópia strany označenej ako ZÁZNAMY DAŇOVÉHO ÚRADU z knihy elektronickej registračnej pokladnice, alebo čestné vyhlásenie žiadateľa s uvedením ustanovení osobitného predpisu – že nie je povinný na predaj výrobkov a poskytovanie služieb používať elektronickú registračnú pokladnicu,
* ak je žiadateľom osoba – predávajúca rastlinné a živočíšne výrobky z vlastnej pestovateľskej alebo chovateľskej činnosti alebo lesných plodín, preukáže, že je vlastníkom pozemku, na ktorom uskutočňuje vlastnú pestovateľskú alebo chovateľskú činnosť, alebo je nájomcom takého pozemku alebo má obdobný právny vzťah k takému pozemku, ktorý ho oprávňuje na uskutočňovanie vlastnej pestovateľskej alebo chovateľskej činnosti na tomto pozemku – potvrdenie nie staršie ako 1 rok alebo nájomnú zmluvu.
* o vydaní povolenia na predaj, obec telefonicky alebo elektronicky bezodkladne informuje Finančné riaditeľstvo Slovenskej republiky – číslo tel. 0484317222 resp. elektronickou poštou na adresu: trhove.miesto@financnasprava.sk.

# Čl. 6

**Podmienky predaja**

1. Okrem povinností vyplývajúcich z osobitným predpisov je predávajúci ďalej povinný:
* Používať na predaj len správcom trhového miesta určené predajné miesta.
* Je zakázaná akákoľvek manipulácia s predajnými miestami bez vedomia a bez súhlasu správcu trhových miest
* Predávať len na správcom trhového miesta schválenom a určenom mieste. Predaj mimo takto určeného miesta je zakázaný.
* Dodržiavať predpisy vzťahujúce sa na predaj uskutočňovaný na trhovom mieste a pokyny správcu trhového miesta a správať sa tak, aby predávajúci svojím konaním nespôsobil ujmu sebe alebo iným osobám.
* Predávať výrobky v správnej hmotnosti, miere alebo množstve a umožniť spotrebiteľovi prekontrolovať si správnosť údajov,
* Riadne informovať spotrebiteľa o vlastnostiach predávaných výrobkov, o spôsobe použitia a údržby výrobku a o nebezpečenstve, ktoré vyplýva z jeho nesprávneho použitia alebo údržby.
* Predávať zdravotne neškodné a kvalitné potraviny a vyradiť z predaja potraviny skazené alebo inak poškodené, deformované, znečistené, mikrobiologicky narušené alebo neznámeho pôvodu.
* Vylúčiť z predaja zdravotne závadné výrobky, výrobky neznámeho pôvodu, čiastočne narušené alebo zjavne znehodnotené výrobky.
* Zreteľne označiť predávané výrobky cenou.
* Správne účtovať ceny pri predaji výrobkov alebo pri poskytovaní služieb.
* Zabezpečovať a dodržiavať ceny pri predaji výrobkov vrátene opatrení uložených príslušnými orgánmi.
* Z dôvodu, že predávajúcemu nie je účtovaný poplatok za likvidáciu komunálneho odpadu – predávajúci je povinný odpad získaný v súvislosti s predávanými výrobkami – zlikvidovať na vlastné náklady – tzn. po skončení predaja ho zobrať so sebou a trhové miesto nechať čisté.
* Pri kontrole orgánmi potravinového a trhového dozoru je predávajúci povinný predložiť:
* doklad o oprávnení na podnikanie, povolenie na predaj výrobkov a doklad totožnosti,
* povolenie na ambulantný predaj na trhovisku,
* doklad o zaplatení poplatku za trhové miesto,
* zdravotný preukaz príslušného orgánu na ochranu zdravia, ak to vyžaduje charakter predávaného tovaru,
* pri predaji húb doklad – osvedčenie o odbornej spôsobilosti,
* pri predaji lesných plodov doklad o ich nadobudnutí podľa osobitného predpisu,
* doklad o nadobudnutí tovaru,
* pri predaji vajec platné veterinárne osvedčenie o nákazovej situácii v chove, vydané veterinárnym lekárom z miesta trvalého bydliska.
* Pri predaji rastlinných a živočíšnych výrobkov z vlastnej pestovateľskej a chovateľskej činnosti predloží platný výmer na daň z nehnuteľností z príslušného kalendárneho roka, ak ide o fyzickú osobu trvale bývajúcu v obci Dedina Mládeže. U fyzických osôb trvale bývajúcich mimo obce vydá potvrdenie o vlastníctve poľnohospodárskej pôdy a zameraní poľnohospodárskej výroby príslušný obecný úrad z miesta trvalého bydliska fyzickej osoby.
* Za zdravotnú neškodnosť a kvalitu predávaných výrobkov zodpovedá predávajúci, ktorý je povinný predávať výrobky v kvalite ustanovenej osobitnými predpismi alebo v bežnej kvalite. Bežnou kvalitou sa rozumie kvalita, ktorá nie je ustanovená osobitnými predpismi a výrobok nevykazuje zjavné vady, na ktoré je predávajúci povinný spotrebiteľa upozorniť.

Čl. 7

Trhové dni, predajný a prevádzkový čas

1. Na trhových miestach obce Dedina Mládeže sa stanovujú nasledovné trhové dni, predajný a prevádzkový čas :

* pondelok: od 7.30 hod. do 15.30 hod.
* utorok: od 7.30 hod. do 15.30 hod.
* streda: od 7.30 hod. do 17.00 hod.
* štvrtok: od 7.30 hod. do 15.30 hod.
* piatok: od 7.30 hod. do 14.00 hod.

Čl. 8

Predajná cena

Cena pri predaji tovaru na trhovom mieste sa dojednáva dohodou medzi predávajúcim a kupujúcim, v súlade s platnou právnou úpravou (zákon č. 18/1996 Z. z. o cenách v znení neskorších predpisov).

Čl. 9

Údržba trhových miest

1. Správca trhového miesta zabezpečuje čistenie verejných priestranstiev a ich bezprostredného okolia.
2. Na trhovom mieste je zakázané skladovať akékoľvek obaly (vrecia, prepravky, debny a pod.). Predávajúci vyprodukovaný odpad v súvislosti s predajom výrobkov na trhovom mieste je povinný zobrať so sebou a trhové miesto a jeho okolie nechať čisté.
3. Za zimnú údržbu trhových miest zodpovedá správca obec Dedina Mládeže.

Čl. 10

Osoby oprávnené na kontrolu dodržiavania trhového poriadku

1. Dozor nad dodržiavaním zákona o trhových miestach, tohto VZN a kontrolu predaja na trhových miestach v obci Dedina Mládeže vykonávajú orgány ustanovené v § 12 zákona o trhových miestach
2. Pri vykonávaní kontroly dodržiavania tohto nariadenia sa príslušné orgány dozoru preukazujú služobným preukazom.
3. Pri ukladaní pokút za porušenie povinností orgány dozoru postupujú podľa osobitných právnych predpisov.

Čl. 11

Záverečné ustanovenia

1. Na právne vzťahy medzi kupujúcim a predávajúcim sa vzťahujú príslušné ustanovenia Občianskeho zákonníka a súvisiace právne predpisy.
2. Správca trhových miest – obec Dedina Mládeže, nezodpovedá za škody spôsobené účastníkom trhu živelnými udalosťami a za škody z právneho vzťahu účastníkov kúpy a škody spôsobené tretími osobami.

Čl. 12

Účinnosť

Tento Trhový poriadok ako príloha č. 1 k VZN č.2/2015 o trhovom poriadku na trhových miestach v katastrálnom území obce Dedina Mládeže, schválený uznesením Obecného zastupiteľstva v Dedine Mládeže pod č. 22/2015 bod B/2 zo dňa 5. Júna 2015 nadobudol účinnosť 15 dňom od vyvesenia na úradnej tabuli obce Dedina Mládeže.

 **Obec Dedina Mládeže**

 **Mgr. Ing. Gabriela Gönczölová**

 starostka obce